Sokuqalile Ukuthoniswa Amacala EtheswaTrump eCongress Kwele Melika
Ibandla lama Democrats lithi uTrump watshotshozela udlakela olwenziwa ngabalandeli bakhe eCapitol Hill ngeviki ephelileyo, waqamba amanga esithi waqilwa kukhetho lukamongameli njalo wakhuluma okungekho emthethweni leziphathamandla zesabelo seGeorgia.
MARYLAND — Idale leHouse of Representatives eMelika likhangelelwe namuhla ukuthi lizakwethula ugwalo lwe-Impeachment, olumumethe izizatho zokususa uMongameli Donald Trump esikhundleni kulandela udlakela olwenziwe ngoLwesithathu ngeviki ephelileyo ngabalandeli bakhe eCapitol Hill eWashington DC. Kodwa uTrump uyakuchothoza lokhu okwenziwa libandla lama Democrats. Ibandla lama Democrats lithi uTrump watshotshozela udlakela olwenziwa ngabalandeli bakhe eCapitol Hill ngeviki ephelileyo, waqamba amanga esithi waqilwa kukhetho lukamongameli njalo wakhuluma okungekho emthethweni leziphathamandla zesabelo seGeorgia ecela ukuthi bamdingele amavoti angenza ukuthi anqobe uMnu. Joseph Biden kukhetho. Okwenziwa ngabakubandla leli kusekelwa ngabanye abakubandla lama Republicans edale leSenate lele House of Representatives, abagoqela uMnu. Mitch McConnell, uMnu. Adam Kizinger, uNkosazana Lizzy Chaney labanye abathi uTrump wephule imithetho yelizwe. Amalunga edale leHouse of Representatives, ikakhulu akubandla eliphikisayo, izolo kusihlwa avotele ukuthi umsekeli kamongameli, uMnu. Mike Pence, asebenzise i25th Amendment ukuze uTrump asuswe esikhundleni kungakafiki mhlaka 20 Zibandlela. UPence uthi kasoze akwenze lokhu. Kukhangelelwe ukuthi abakubandla lama Democrats bazazama ukumsusa esikhundleni besebenzisa okubizwa ngokuthi yi-Impeachment. Bathi uTrump akumelanga ahlale esikhundleni ngoba ulakho ukutshotshozela umvukela elizweni njalo akumelanga angene ewofisini kahulumende impilo yakhe yonke bengamsusa esikhundleni. Lokhu sokucaphule uTrump. Olandela okwenzakalayo, uMnu. Busani Mbuso Ntini, uthi kulula ukuvotela ukuba uTrump asuswe esikhundleni kudale leHouse of Representatives. Lokhu ngokwesibili ukuba uTrump athoniswe edale leCongress kulandela okwenzakala nyakenye esetheswa icala lokuthi wacela ilizwe leUkrainne ukuba limcedise ukukhankasa kukhetho ngokungcolisa uBiden. Okwamanje, sokugcwele abezomvikela eCapitol Hill abahlome baphelela kusenzelwa ukuvimba abafisa ukutshengisela mhlaka 20 Zibandlela kugcotswa uBiden.